“มาเลเซีย” วิกฤต “ขาดแคลนไข่” เร่งสั่งซื้ออินเดียเพิ่ม
“มาเลเซีย” ประสบปัญหาขาดแคลนไข่อย่างเฉียบพลัน เนื่องจากราคาอาหารสัตว์พุ่งสูงขึ้น ทำให้เกษตรกรรายย่อยจำนวนมากจำเป็นต้องลดอัตราการผลิตลง เตรียมเร่งสั่งซื้อไข่อินเดียเพิ่ม
“มาเลเซีย” ประสบปัญหาขาดแคลนไข่อย่างเฉียบพลัน เนื่องจากราคาอาหารสัตว์พุ่งสูงขึ้น ทำให้เกษตรกรรายย่อยจำนวนมากจำเป็นต้องลดอัตราการผลิตลง เตรียมเร่งสั่งซื้อไข่อินเดียเพิ่ม
23 ม.ค. 2566

ผู้สื่อข่าวรายงานว่า สำนักข่าวซีเอ็นบีซี รายงานว่า อินเดียเตรียมส่งออกไข่มากเป็นประวัติการณ์ที่ 50 ล้านฟองในเดือนนี้ โดยแรงกระตุ้นคือการขายให้กับมาเลเซียซึ่งประสบปัญหาขาดแคลนไข่อย่างเฉียบพลัน เนื่องจากราคาอาหารสัตว์พุ่งสูงขึ้นเป็นผลจากสงครามยูเครน ทำให้เกษตรกรรายย่อยจำนวนมากจำเป็นต้องลดอัตราการผลิตลง
รายงานข่าวระบุว่า โดยปกติแล้ว ประเทศฝั่งตะวันออกกลางอย่างโอมานและกาตาร์เป็นผู้ซื้อไข่รายหลักของอินเดีย อย่างไรก็ตามในช่วงไม่กี่เดือนที่ผ่านมา โรงเรือนผลิตไข่ในอินเดียได้รับคำสั่งซื้อจำนวนมากอย่างน่าประหลาดใจในหลายไตรมาส เนื่องจากผลผลิตที่ลดลงของบรรดาผู้ผลิตไข่รายใหญ่ของโลก โดยคำสั่งซื้อที่คาดไม่ถึงมากที่สุดมาจากมาเลเซีย ซึ่งเป็นประเทศที่เคยส่งออกไข่ให้กับสิงคโปร์และประเทศอื่นๆ ในเอเชีย
นายโมฮาหมัด ซาบู รัฐมนตรีว่าการกระทรวงเกษตรและความมั่นคงทางอาหารของมาเลเซีย ได้เดินทางเยือนเมืองนามัคคาล ในรัฐทมิฬนาฑู ทางตอนใต้ของอินเดีย ซึ่งเป็นที่ตั้งของโรงเรือนฟักไข่จำนวนมาก เพื่อให้มั่นใจว่ามาเลเซียจะมีไข่เพียงพอในขณะที่ราคาพุ่งสูงเป็นประวัติการณ์
นายสัสตี กุมาร กรรมการผู้จัดการร่วมของฟาร์มปอนนี กล่าวกับสำนักข่าวรอยเตอร์ว่า “นับเป็นครั้งแรกที่มาเลเซียซื้อไข่จำนวนมากจากอินเดีย และดูเหมือนว่าการส่งออกไข่ของอินเดียไปยังมาเลเซียจะยังคงมั่นคงในช่วงครึ่งแรกของปี 2566” โดยฟาร์มปอนนีในเมืองนามัคคาล เป็นหนึ่งในแหล่งส่งออกไข่ชั้นนำของอินเดีย
นายกุมารกล่าวอีกว่า ในเดือนธ.ค. 2565 อินเดียส่งออกไข่ 5 ล้านฟองไปยังมาเลเซีย และจะส่งออกอีก 10 ล้านฟองในเดือนม.ค. และอาจส่งมากถึง 15 ล้านฟองในเดือนก.พ.